| *Mixotricha paradoxa* |
| --- |
|  |
| Clasificación científica |
| 

|  |  |
| --- | --- |
| Dominio: | Eukaryota |
| Reino: | Excavata |
| Filo: | Metamonada |
| Clase: | Parabasalia |
| Orde: | Trichomonadida |
| Familia: | Devescovinidae |
| Xénero: | *Mixotricha* |
| Especie: | *M. paradoxa* |

 |
| Nome binomial |
| '**Mixotricha paradoxa'**Sutherland, 1933 |

***Mixotricha paradoxa*** é unha especie de protozoos que vive dento do tubo dixestivo das térmites da especie *Mastotermes darwiniensis* e contén moitas bacterias simbiontes. O protozoo ten forma de pera e unhas dimensións de 500 μm x 150 μm. O nome deullo o biólogo australiano J.L. Sutherland, que foi o primeiro que describiu a *Mixotricha* en 1933, que o consideraba "o ser paradoxal con pelos mesturados", xa que daquela considerou que tiña á vez cilios e flaxelos.

Simbiose
--------

*Mixotricha* establece moitas relacións simbióticas. Igual que os protozoos emparentados, como *Trichonympha*, vive no intestino de térmites e colabora na dixestión da celulosa, un compoñente principal da madeira que estas comen. Sen *Mixotricha*, as súas térmites hóspedes non poderían sobrevivir, polo que hai unha simbiose entre o protozoo e a térmite.

Ademais, *Mixotricha* establece relacións mutualistas con bacterias que viven no seu interior ou na súa superficie. Ten un total de catro especies de simbiontes bacterianos.

*Mixotricha* ten catro flaxelos anteriores, pero non os usa para a locomoción, senón máis ben como un sistema de dirección ou temón. Para a locomoción, ten unhas 250.000 espiroquetas con forma de pelo, (unhas bacterias helicoidais), que están unidas á superficie celular e que funcionan como unha especie de cilios, que permiten que a *Mixotricha* se mova; estas espiroquetas están por toda a superficie excepto na parte posterior inxestiva. *Mixotricha* ten tamén bacterias bacilares dispostas dun modo moi ordenado sobre a superficie celular; que igual que os treponemas son ectosimbiontes. Ademais, ten bacterias esféricas que viven dentro da célula; estes endosimbiontes funcionan como as súas mitocondrias, xa que *Mixotricha* carece de mitocondrias, que perdeu ao longo da súa historia evolutiva.

Xenoma
------

Segundo Margulis e Sagan (2001), *Mixotricha* ten cinco xenomas, xa que estableceu unha estreita relación simbiótica con catro tipos de bacterias. Estes autores consideran que este organismo é un exemplo emblemático de simbioxénese.

Notas
-----

1. ↑  Radek R, Nitsch G (2007). "Ectobiotic spirochetes of flagellates from the termite Mastotermes darwiniensis: attachment and cyst formation". *Eur. J. Protistol.* **43** (4): 281–94. PMID 17764914. doi:10.1016/j.ejop.2007.06.004.
2. ↑  Brugerolle G (2004). "Devescovinid features, a remarkable surface cytoskeleton, and epibiotic bacteria revisited in Mixotricha paradoxa, a parabasalid flagellate". *Protoplasma* **224** (1–2): 49–59. PMID 15726809.
3. ↑  Jean L. Sutherland: *Protozoa from Australian Termites*. Quarterly Journal of Microscopical Science, Band s2-76, S. 145-173. (Abstract)
4. ↑  L. R. Cleveland, A. V. Grimstone:  *The Fine Structure of the Flagellate Mixotricha paradoxa and Its Associated Micro-Organisms*. Proceedings of the Royal Society of London. Series B, Biological Sciences, Band 159, 1964, S. 668-686. doi 10.1098/rspb.1964.0025
5. ↑  Margulis, Lynn; Sagan, Dorion (2001). "The Beast with Five Genomes". *Natural History*. Arquivado dende o orixinal o 13 de agosto de 2007. Consultado o 2013-setembro-02.

Véxase tamén
------------

### Ligazóns externas

* Micrografías electrónicas:

|  |  |
| --- | --- |
| Control de autoridades | 
* Wd: Q311708
* MAG: 2780050174

 |

|  |  |
| --- | --- |
| Identificadores taxonómicos | 
* NCBI: 246723

 |

|  |  |
| --- | --- |
| Identificadores | 
* UMLS: C1468736

 |